Document ID: 32008R0358

ΚΑΝΟΝΙΣΜΌΣ (ΕΚ) αριθ. 358/2008 ΤΗΣ ΕΠΙΤΡΟΠΉΣ
της 22ας Απριλίου 2008
για τροποποίηση του κανονισμού (ΕΚ) αριθ. 622/2003 για καθορισμό μέτρων για την εφαρμογή των κοινών βασικών προτύπων ασφάλειας των αερομεταφορών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2320/2002 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, για τη θέσπιση κοινών κανόνων στο πεδίο της ασφάλειας της πολιτικής αεροπορίας (1), και ιδίως το άρθρο 4 παράγραφος 2,
Εκτιμώντας τα ακόλουθα:
(1)
Σύμφωνα με το άρθρο 4 παράγραφος 2 του κανονισμού (ΕΚ) αριθ. 2320/2002, η Επιτροπή πρέπει, εφόσον χρειάζεται, να αποφασίσει τα μέτρα που είναι αναγκαία για την εφαρμογή των κοινών βασικών προτύπων ασφάλειας της πολιτικής αεροπορίας σε όλη την Κοινότητα. Ο κανονισμός (ΕΚ) αριθ. 622/2003 της Επιτροπής, της 4ης Απριλίου 2003, για καθορισμό μέτρων για την εφαρμογή των κοινών βασικών προτύπων ασφάλειας των αερομεταφορών (2) υπήρξε η πρώτη νομική πράξη που θέσπιζε τέτοια μέτρα.
(2)
Τα μέτρα που προβλέπονται στον κανονισμό (ΕΚ) αριθ. 622/2003 πρέπει να επανεξετασθούν με βάση τις τεχνικές εξελίξεις, τις επιχειρησιακές συνέπειες στους αερολιμένες και τον αντίκτυπο στους επιβάτες. Περαιτέρω έρευνες έδειξαν ότι το όφελος από ενδεχόμενη ρύθμιση σχετικά με το μέγεθος των χειραποσκευών δεν θα αντιστάθμιζε τις επιχειρησιακές συνέπειες στους αερολιμένες και τον αντίκτυπο στους επιβάτες. Ο κανόνας αυτός, ο οποίος θα εφαρμοζόταν από τις 6 Μαΐου 2008, πρέπει επομένως να καταργηθεί.
(3)
Ο κανονισμός (ΕΚ) αριθ. 2320/2002 πρέπει να τροποποιηθεί αναλόγως.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ασφάλειας της πολιτικής αεροπορίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 622/2003 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την 5η Μαΐου 2008.
Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
Βρυξέλλες, 22 Απριλίου 2008.

Labels: 7
8
15